Bjerget Efterskole lukkede tidligere på året, men nu er der for alvor nyt liv i den gamle skole.

Nu er der for alvor igen liv i den gamle Bjerget Efterskole i det nordlige Thy. Bjerget Efterskole lukkede forud for dette skoleår på grund af for få tilmeldte, men så købte to lokale mænd bygningerne. De to har været igang med at omdanne den gamle skole til et vandrehjem og eventcenter. Nu er køkken og værelser færdigrenoveret, og det betyder, at de første gæster har været forbi den nu tidligere efterskole. Det er dejligt endelig at være i gang, lyder det fra en af ejerne, Lasse Snedker Sørensen fra Thy Event og Naturcenter. - Det har taget lidt tid at få det hele gjort klar, men nu er vi ved at være på plads. Her de første 14 dage har det faktisk været helt fantastisk. Vi har fået en masse ordrer ind på mad, fortæller han. Mad ud af huset og selskaber er det, de gør mest i, og så er der i gennemsnit 15-20 værelser udlejet om dagen i de her uger. Men lige nu er der næsten tomt i spisesalen - bortset fra et par overnattende gæster fra København. Ifølge dem kan man godt se, at stedet tidligere har været en efterskole. - Jeg synes, det er et perfekt koncept. Det er genialt, at man udnytter stedet på den her måde. Vi har været rundt på gangene at kigge. Man fornemmer, at der har været et liv her, siger Claus Jensen, turist fra København. Et sted, hvor alle er velkomne Målet med Thy Event og Naturcenter er også at være noget for området. Den lokale borgerforening har for eksempel mødelokaler i centret, og nogle ældre kommer og bruger hallen til gymnastik. - Vi håber, det her bliver et sted, hvor alle folk føler sig velkomne, og at det er her, der sker noget i lokalområdet, siger Lasse Snedker Sørensen. Ejerne planlægger blandt andet at arrangere en musikfestival allerede næste år. - Jeg synes, det er fantastisk, at det har kunnet vokse så meget. Så må vi så se, om vi kan drive det. Og det tror jeg da, at vi kan, ellers havde jeg ikke gået med, siger Lasse Snedker Sørensen. - Jeg plejer at kalde os toppen af Thy. Vi håber, det bliver stedet, det her.